顯元歌
作者：釋印肅
朝代：宋

paragraphs: 不識本家元寶貝，汩沒緣塵生死快。
阿賴耶識藏無明，十八界纏繒網蓋。
貪嗔癡，常在在，心鏡空花分內外。
不知四大假成軀，妄執六塵增渴愛。
迷此心，有三界，大地茫茫誰曉解。
依師戒定學看經，聞通真空即生怪。
世間物，無不壞，唯獨法身鎮長在。
毛吞巨海有誰知，芥納須彌實奇最。
本無外，亦非內，心法無形無可對。
假施七寶滿三千，道眼未開心不會。
莫說知，休談解，自驪珠，不著買。
用無盡處示眾生，識不破人還□□。
聽語言，爲教誨，不脫聲聞生進退。
剎那一念入魔群，萬劫虛招無間罪。
本無傳，莫求解，祇這靈光終不昧。
大無邊表細無塵，圓覺一輪如意袋。